Frank Aaen (EL), 2013-06-04:
Det undrer mig meget, at der ikke er nogen af de øvrige partier i Folketinget, der ønsker at tage ordet til den her sag, for vi havde jo en ganske udmærket første behandling, hvor det kun var Liberal Alliance, der har deres særlige forhold til banker, som ikke syntes, at det skulle være en ret at kunne få udbetalt sine penge gebyrfrit fra det offentlige, hvis det er pension, kontanthjælp, eller hvad det måtte være.
Alle andre partier udtalte sig positivt om, at selvfølgelig skulle man kunne få sine ting udbetalt gebyrfrit.
Man må også sige, at sådan skal det være, ellers er det jo en særskat.
Altså, har man ret til pension eller kontanthjælp, skal man selvfølgelig kunne få adgang til sine penge uden at skulle betale for det.
Det giver sig selv, og det giver jo sig selv i en situation, hvor vi ved, at millionæren, der har masser af forretninger kørende med sin bank, uden videre bare kan få sine penge udbetalt uden gebyrer og har en gebyrfri konto, mens fattigrøvene – det håber jeg man må sige – jo ikke kan få en konto, og at de derfor har svært ved at få deres penge udbetalt, fordi vi jo også har besluttet her i Folketinget, at alle for at få penge fra det offentlige skal have en Nemkonto.
Så spurgte vi jo til det med det her forslag, altså hvordan vi så sikrer, at alle kan få adgang til deres penge uden at betale gebyrer.
Ministeren var meget klar i sine svar, nemlig at selvfølgelig skal man have ret til at kunne få sine penge udbetalt uden gebyrer.
Og de fleste partier, alle på nær et, udtalte deres støtte til ministerens udtalelse.
Så spurgte vi jo til det.
Hvordan får folk så deres penge udbetalt gebyrfrit?
Ja, hallo, er der nogen, der ved, hvor man får en check vekslet uden at betale gebyr eller have en konto?
Nej, jeg gør ikke.
Jeg tror ikke, at nogen gør.
Check er ikke nogen løsning for dem, der ikke har nogen konto.
Så fik vi at vide, at man kunne få det udbetalt kontant, men det tilføjes så, at det er ganske få kommuner, hvor det kan lade sig gøre at få pengene udbetalt kontant.
Så det er altså heller ikke en rettighed, folk har.
Det sidste er en ventekonto.
Alene navnet synes jeg lyder meget mistænkeligt.
Det viser sig jo også, at man bare får sat pengene ind, og så kan man vente på at få dem taget ud på en check eller på en konto til kontooverførsel.
Det kræver altså igen, at man har en konto.
Så vi har altså ca. 100.000 betalinger om året, som ender på en ventekonto, hvor folk ikke har mulighed for at få pengene uden at have en konto og dermed ikke har garanti for at kunne få deres ydelser udbetalt – pension, kontanthjælp osv. – uden at betale gebyr.
Det her er selvfølgelig affødt af, at Danske Bank, men det gælder jo for alle de store banker, og det gælder faktisk alle banker på nær i virkeligheden en håndfuld,
tager gebyrer for at have en konto, hvis folk bare skal modtage f.eks. deres pension eller deres kontanthjælp.
Det, der undrer mig, er så, at der ikke er nogen, der siger, at så må vi jo sørge for, at det er en ret for alle, når nu ministerens eget svar dokumenterer, at det ikke er en ret for alle.
Jeg kan ikke forstå, at der ikke er nogen, der har lyst til at kommentere og sige, at det er et problem, vi må kigge på.
Det er altså ret afgørende.
Det kan godt være, man siger, at 0,4 pct. er den overordnede målsætning, men når man ikke kan vide, hvordan det så virker på indkomstoverførsler, hvordan det virker i forhold til drift, og hvordan det foregår i forhold til ting, der ikke er omfattet af loft, så kan man da ikke stemme for det.
Så mit sidste spørgsmål er: Kan vi regne med, at Venstre ikke stemmer for det her lovforslag, medmindre der er klarhed over, hvad det i virkeligheden indeholder?